***Nacrt***

**Naziv Programa:**

Program djelovanja za mlade Grada Velike Gorice za 2017. godinu (u daljnjem tekstu: Program)

**OBRAZLOŽENJE**

**Pravna osnova:**

Program djelovanja za mlade Grada Velike Gorice za 2017. godinu (u daljnjem tekstu: Program) prati *Nacionalni program za mlade za razdoblje od 2014. do 2017. godine* čije su preporuke jedinicama lokalne i regionalne samouprave dio Programa djelovanja za mlade Grada Velike Gorice u 2017. godini (• podrška osnivanju i radu udruga mladih i za mlade, inicijativama i neformalnim skupina mladih na lokalnom području; •podrška programima i projektima udruga mladih i za mlade koji pridonose ciljevima Nacionalnog programa za mlade i pojedinog lokalnog i područnog (regionalnog) programa za mlade; • projekte osnivanja i djelovanja Klubova mladih na lokalnoj razini, Info-centara za mlade na županijskoj i lokalnoj razini i centara za mlade).

Program djelovanja za mlade Grada Velike Gorice za 2017. godinu u potpunosti prati *Program za mlade Grada Velike Gorice za razdoblje od 2016. – 2018. godine* koji definira lokalno programsko djelovanje za mlade u Velikoj Gorici u trogodišnjem razdoblju i koji je temeljen na provedenom projektu *Mladi u fokusu – razvoj lokalnog programa za mlade Grada Velike Gorice.*

**Svrha donošenja ovog Programa:**

Programom djelovanja za mlade Grada Velike Gorice za 2017. godinu definira se financijski i programski okvir aktivnosti koje imaju za cilj osnažiti, podržati i educirati mlade te im pružiti kvalitetne sadržaje kroz strukturirano slobodno vrijeme u Gradu Velikoj Gorici.

Program stavlja u fokus djelovanje za mlade kao važno lokalno područje djelovanja u Gradu Velikoj Gorici. Grad Velika Gorica njeguje lokalna partnerstva sa udrugama mladih i aktivnim mladima u svrhu odgovaranja na potrebe i probleme mladih u Velikoj Gorici što je definirano ovim programom kroz programske aktivnosti koje će u 2017. godini biti provedene.

Program je donesen kako bi se definirale obaveze jedinice lokalne samouprave prema mladim osobama (od 15 do 30 godine) kojih u Gradu Velikoj Gorici prema Popisu stanovništva u 2011. godini ima 11158, što čini 17.6% ukupne populacije stanovništva grada.

Sve aktivnosti utvrđene ovim Programom podržane su izvorima financiranja u Proračunu Grada Velike Gorice za 2017. godinu te će sukladno tome biti i provedene.